text: Regionsrådsmedlem chokeret over ny undersøgelse
  10 november 2015 kl. 08.45
  Den nye kritiske undersøgelse af Region Syddanmark og Carl Holst (V), som firmaet Kromann Reumert har lavet, chokerer Ida Damborg (SF).
  Advokat-firmaet Kromann Reumert er hård ved Region Syddanmark og ikke mindst Carl Holst (V) i en ny rapport, som Fyens Stiftstidende tirsdag bringer hovedpunkterne fra.
  Dyre kurser i udlandet for Carl Holst (V) og ledende medarbejdere, fiflerier med bilag, tvivlsomme coaching-forløb og medarbejdere, der protesterer over at skulle skrive taler uden regionalt indhold, er ifølge Fyens Stiftstidende nogle af kritikpunkterne i rapporten, og de nye oplysninger chokerer regionsrådsmedlem Ida Damborg (SF), der er medlem af regionsrådets forretningsudvalg.
  - Jeg er chokeret over indholdet, siger Ida Damborg tirsdag til TV SYD og tilføjer:
  - I mine øjne belaster rapporten Carl Holst yderligere.
  Onsdag skal regionsrådets forretningsudvalg behandle rapporten for lukkede døre.
  